b'\n_START_ARTICLE_\nSlaget ved Dybb\xc3\xb8l (April 1849)\n_START_SECTION_\nBaggrund\n_START_PARAGRAPH_\nEfter at v\xc3\xa5benstilstanden mellem de stridende parter oph\xc3\xb8rte den 3. april \xc3\xb8nskede man fra dansk side at udnytte den absolutte overlegenhed p\xc3\xa5 havet til et fl\xc3\xa5deangreb p\xc3\xa5 Eckernf\xc3\xb6rde. Dette blev indledt den 5. april men endte i en katastrofe hvor to skibe gik tabt. Tabet \xc3\xa6ndrede ikke p\xc3\xa5 Danmarks totale kontrol over \xc3\x98sters\xc3\xb8en, men nederlaget bet\xc3\xb8d et voldsomt slag mod den optimistiske stemning, der havde r\xc3\xa5det ved krigens genoptagelse. Tilsvarende styrkede denne sejr slesvig-holstenernes tro p\xc3\xa5 de milit\xc3\xa6re muligheder af et opg\xc3\xb8r med de danske styrker. Initiativet var s\xc3\xa5ledes p\xc3\xa5 tysk side og den danske h\xc3\xa6r i Slesvig under general Rye trak sig tilbage nord for Konge\xc3\xa5en. L\xc3\xa6ngere mod syd havde den danske styrke p\xc3\xa5 Als den 3. april erobret Dybb\xc3\xb8lstillingen.\n_START_SECTION_\nSlaget\n_START_PARAGRAPH_\nBeskrivelser af slaget er ret sparsomme. Den 13. april 1849 m\xc3\xb8dtes danske tropper og en tysk styrke p\xc3\xa5 p\xc3\xa5 11.000 mand fra Bayern, Sachsen og Hannover i et slag ved Dybb\xc3\xb8l, hvorunder tyskerne bombarderede Dybb\xc3\xb8l Banke med den konsekvens at Dybb\xc3\xb8l M\xc3\xb8lle blev ramt og nedbr\xc3\xa6ndte. Dybb\xc3\xb8lstillingen blev samme dag opgivet af danskerne men det tyske fors\xc3\xb8g p\xc3\xa5 at s\xc3\xa6tte over til Als mislykkedes ligeledes.\n_START_SECTION_\nEfterspil\n_START_PARAGRAPH_\nDen 23. april mislykkedes et fors\xc3\xb8g p\xc3\xa5 at fordrive den slesvig-holstenske h\xc3\xa6r fra Kolding. De danske tropper m\xc3\xa5tte g\xc3\xa5 tilbage mod nord og de tyske rigstropper rykkede i begyndelsen af maj ind i N\xc3\xb8rrejylland. P\xc3\xa5 dette tidspunkt stod en stor del af den danske h\xc3\xa6r p\xc3\xa5 Als. P\xc3\xa5 den anden side af Alssund stod snart 20.000 tyske rigstropper, mens andre dele af den tyske h\xc3\xa6r fulgte efter Ryes styrker og den slesvig-holstenske h\xc3\xa6r p\xc3\xa5 ca. 16.000 mand indesluttede Fredericia._NEWLINE_Det lykkedes Rye at slippe fra sine forf\xc3\xb8lgere og, af s\xc3\xb8vejen, blive transporteret til Fyn og Fredericia, der ogs\xc3\xa5 modtog forst\xc3\xa6rkning fra tropperne p\xc3\xa5 Als. De tyske styrker var nu spredt i Jylland, foran Fredericia og i Sundeved, og det muliggjorde det heldige udfald fra Fredericia natten mellem den 5. og 6. juli 1849.\n_START_SECTION_\nMindesm\xc3\xa6rker\n_START_PARAGRAPH_\nP\xc3\xa5 Dybb\xc3\xb8l kirkeg\xc3\xa5rd findes flere grave fra b\xc3\xa5de krigen 1848-51 og krigen 1864. Blandt andet findes to gravsten med henholdsvis syv og fem navne p\xc3\xa5 tyske soldater som faldt i slaget d. 13 april 1849, og som har f\xc3\xa5et gravsted p\xc3\xa5 kirkeg\xc3\xa5rden.'